– Stortinget går i dag et stort skritt på veien mot å gjøre politiet til et tankepolitiet, uttalte Venstres Iselin Nybø da saken ble debattert i Stortinget onsdag formiddag.

Under avstemningen onsdag kveld sikret KrF flertall for regjeringens forslag sammen med Høyre og Fremskrittspartiet for de mest omstridte forslagene.

Det innebærer at politiet for første gang får adgang til dataavlesning, samt utvidet adgang til hemmelig ransaking, romavlytting, skjult kameraovervåking, kontroll av epost og post og avlytting av samtaler på telefoner, PC og nettbrett.

Får lese alt

Venstre ville verken støtte forslagene om dataavlesning eller romavlytting, som de mener kan ramme en uskyldig tredjepart.

Nybø sier dataavlesning gjør at politiet vil få tilgang på alt som ligger på en PC, også kladder som aldri blir sendt eller som du sletter.

– Det utgjør en stor forskjell, uttalte hun.

Sp og Ap støttet de fleste forslagene, men ikke alle.

– Lovforslaget går for langt på bekostning av personvernet til at vi kan støtte det som en helhet, uttalte Sps Jenny Klinge i debatten.

Hever terskelen

Stortingets justiskomité har justert på noen av forslagene fra justisminister Anders Anundsen (Frp). Komiteen hever terskelen for når dataavlesning kan brukes, slik at metoden ikke kan tas i bruk ved mindre alvorlig narkotikakriminalitet, slik regjeringen hadde lagt opp til.

Regjeringen må dessuten komme tilbake til Stortinget og redegjøre for hvordan all overskuddsinformasjon fra dataavlesningen skal håndteres. Lovforslaget strammes også inn slik at det klart kommer fram at kameraovervåking ikke kan benyttes sammen med lydopptak.

Leder i justiskomiteen Hadia Tajik (Ap) skriver i en kronikk i Aftenposten at hun mener terskelen for å bruke dataavlesning fremdeles er for lav.

Sp og Ap er også svært kritisk til at Anundsen vil lempe på domstolenes kontroll med bruk av skjulte tvangsmidler, og de mener han tar for lett på hvordan man skal sikre pressens frie kildevern med den nye loven.

De to partiene fremmet en rekke mindretallsforslag i saken. Ingen av dem fikk det nødvendige flertall under avstemningen onsdag kveld.

– Litt nærmere sjelen

Justisminister Anders Anundsen (Frp) tok under debatten kraftig avstand fra uttalelsene om at politiet nå gjøres til et tankepoliti.

– Jeg er fundamentalt uenig i denne vurderingen. Riktignok flytter du overvåkingen litt nærmere sjelen, ved at du får tilgang til ting som verken er sendt eller lagret, men årsaken til at dataavlesning er så viktig, er at folk som skal begå terror eller alvorlige kriminalitet, ikke lenger kommuniserer på avlyttbare mobiltelefoner. Det er en ren konsekvens av en teknologisk utvikling. Vi kan ikke få så store etterretningshull at vi ikke lenger kan avverge terror og alvorlig kriminalitet. Samtidig er det ikke slik at politiet skal få myndighet til å gjøre nær sagt hva de vil. Det er klare rammer og skranker, uttalte Anundsen.